Súradnice: 48°39′03″S 21°22′43″V﻿ / ﻿48,6507°S 21,3786°V﻿ / 48.6507; 21.3786

 **Hrabovec** (1975-2008 aj *Garbovský potok*) je potok v Košickom regióne v obciach Slanec, Rákoš, Bohdanovce a Vyšná Myšľa s okrese Košice-okolie. Je to ľavostranný prítok Oľšavy, ktorá ústi do Hornádu; má dĺžku 8,0 km. Je vodným tokom VI. rádu. Hydrologické poradie (číslo povodia): 4-32-05-51. Geomorfologická kategorizácia: geomorfologický celok Slanské vrchy, geomorfologický podcelok Bogota a geomorfologický celok Košická kotlina, geomorfologický podcelok Toryská pahorkatina.

Prameň
------

Pramení v nadmorskej výške 435 m n. m. v lesnom extraviláne v juhozápadnej časti územia obce Slanec západne od intravilánu Slanca na západnom svahu vrchu Čatorňa (vrch v Slanci) s nadmorskou výškou 487 m n. m. v geomorfologickom podcelku Bogota.

Opis toku
---------

Tečie severozápadným smerom lesným extravilánom, po krátkom úseku 250 m od prameňa v nadmorskej výške 431 m n. m. pretína obecnú hranicu a vteká na územie obce Rákoš, pokračuje lesným extravilánom, stáča sa do západného smeru, opúšťa les a vteká do intravilánu Rákoša; severozápadným smerom preteká intravilánom Rákoša, v nadmorskej výške 310 m n. m. opúšťa intravilán a stáča sa do západného smeru, preteká poľnohospodárskym extravilánom lemovaný širokým pásom príbrežnej vegetácie, veľkým oblúkom sa stáča do juhozápadného smeru, mení smer na západ a v nadmorskej výške 279 m n. m. priberá ľavostranný prítok Kľučiarovský potok; podteká cestu do Ranča Rákoš, ľavým brehom obteká pole *Kalmanova pusta*, v nadmorskej výške 261 m n. m. vteká na obecnú hranicu medzi Rákošom a Bohdanovcami, približne sleduje obecnú hranicu, priberá druhý ľavostranný prítok Bradliansky potok a hneď preteká cez trojchotárnik obcí Rákoš, Bohdanovce a Vyšná Myšľa; ľavým brehom obteká pole *Dlhý Povraz*, pokračuje poľnohospodárskym extravilánom a mení smer na severozápadný, podteká železničnú trať Košice – Čierna nad Tisou, sleduje obecnú hranicu a mení smer na západný; v nadmorskej výške 198 m n. m. opúšťa obecnú hranicu, tečie územím Vyšnej Myšle a v nadmorskej výške 190 m n. m. ústi do Oľšavy ako jej ľavostranný prítok. Má dva ľavostranné prítoky. Preteká lesným extravilánom obce Slanec i obce Rákoš, intravilánom Rákoša, z ktorého sa vracia do extravilánu, ďalej po južnej obecnej hranici v extraviláne Bohdanoviec a severnou časťou obce v extraviláne Vyšnej Myšle.
Pramení a hornou časťou toku preteká geomorfologickým celkom Slanské vrchy, geomorfologickým podcelkom Bogota a ústi a dolnou časťou toku preteká geomorfologickým celkom Košická kotlina, geomorfologickým podcelkom Toryská pahorkatina.

Pôvod názvu
-----------

Vodný tok má doložené viaceré podoby názvu: 1337 *fluv. Garbolch*, 1337 *Garbolchpataka*, 1853 *Garbóczi Árok*, 1867 *Mocsolyn patak*, 1867 *Falusi patak*, 1867 *Garbócz patak*, 1952 *Garbocký potok*, 1968 *Garbovský potok*. V roku 1975 bola štandardizovaná podoba *Garbovský potok*, s pôvodom v názve niekdajšej samostatnej obce *Garbovce*; táto obec už v roku 1888 zanikla ako samostatná jednotka - splynula do obce Bohdanovce. V roku 2008 sa pristúpilo k novej štandardizácii názvu potoka v podobe Hrabovec, ktorá predstavuje pôvodnú (rekonštruovanú) podobu názvu *Grabovec* → *Hrabovec*. Motivácia pomenovania zostáva rovnaká a spočíva v charakteristickom výskyte lesného porastu listnatej dreviny *hrab obyčajný* (latinsky *Carpinus betulus*) v okolí potoka. Zo slovného základu apelatíva *grab(r)ъ* → *hrab* po doplnení formantom *-ov-ec* bol v slovenskom jazykovom prostredí utvorený jednoslovný nepredponový odvodený názov *Hrabovec* ako súčasť početnej skupiny názvov v slovenskej toponymii vrátane hydronymie; porovnaj aj hydronymá napr. Vrbovec, Bukovec, Lipovec, Drieňovec, Jedľovec. Maďarské jazykové prostredie prevzalo názov zo slovenčiny ešte pred koncom 12. storočia, pred zmenou *g → h* v slovenčine.

Referencie
----------

1. ↑   Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  (cit. 2021-11-12).
2. ↑   KOČICKÝ, Dušan a IVANIČ, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné on-line na  [cit. 2021-11-12].
3. ↑  Priebeh vodného toku Hrabovec (prítok Olšavy, Bohdanovce) v Základnej báze údajov geografického informačného systému ZB GIS. Dostupné on-line na  [cit. 2021-11-12].
4. ↑   Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 10, 11. 079-902-87 NVA.
5. ↑  Andrea Goótšová; Alexandra Chomová; Jaromír Krško. *Hydronymia slovenskej časti povodia Hornádu*. 1. vyd. Banská Bystrica : Univerzita Mateja Bela Filozofická fakulta, 2014. 549 s. (Hydronymia Slovaciae.) ISBN 978-80-557-0785-3. S. 137.
6. ↑  VARSIK, Branislav. *Slovanské (slovenské) názvy riek na Slovensku a ich prevzatie Maďarmi v 10. – 12. storočí : (príspevok k etnogenéze Slovákov)*. 1. vyd. Bratislava : Veda, 1990. 180 s. ISBN 80-224-0163-3. S. 137.
7. ↑   Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy nesídelných geografických objektov, Východoslovenský kraj. Slovenský úrad geodézie a kartografie, č. P-378/1975 z 19.11.1975, Kartografické informácie 8. 153 s. S. 31. Bratislava 1976. 79-002-76.
8. ↑  Milan Majtán. *Názvy obcí Slovenskej republiky (Vývin v rokoch 1773-1997)*. 1. vyd. Bratislava : Veda vydavateľstvo Slovenskej akadémie vied, 1998. 600 s. ISBN 80-224-0530-2. S. 37.
9. ↑   Rozhodnutie Úradu geodézie, kartografie a katastra Slovenskej republiky č. P-2165/2008 zo dňa 8.4.2008 o štandardizácii názvov nesídelných geografických objektov. Príloha č. 2. Spravodajca ÚGKK SR, 2008, ročník 40, čiastka 1, s. 6. Dostupné na  [cit. 2021-11-13].
10. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 24, 141-143.

| * z
* d
* u
Vodné toky v povodí Oľšavy (Hornád) |
| --- |
| *Oľšava* → *Hornád* → *Slaná* → *Tisa* → *Dunaj* |
| Vodné toky | Bohdanovský potok · Boliarovský potok · Bordiansky potok · Bradliansky potok · Bystrý potok (prítok Oľšavy, Nižná Myšľa) · Bystrý potok (prítok Oľšavy, Ruskov) · Červenica · Črepník · Čuhovský potok · Dúhový potok · Ďurkovský potok · Halačovský potok · Herliansky potok · Hlboký potok · Hrabovec (prítok Oľšavy, Bohdanovce) · Hrabovec (prítok Oľšavy, Boliarov) · Chotárny potok · Jastrabec · Jedľovec · Kľučiarovský potok · Kostoliansky potok · Lúčinský potok · Medvedí potok · Mokrý potok · Obadovský potok · **Olšava** · Olšavka · Perlivý potok · Rankovský potok · Suchý potok · Svinický potok · Šimonka · Trstianka · Tuhrinský potok |
| Vodné plochy | Vodná nádrž Bidovce · Vodná nádrž Vyšná Kamenica |